ToekomsVenster: Hemelse skaduweeFoto: Pixabay/Pexels.com Almal wil hemel toe gaan, dis gewis. Daar is min mense op aarde wat nie wil hemel toe gaan nie. Niemand wil gou gaan nie, al sê hulle so. Die aarde is bekend en jou mense geliefd. Niemand weet hoe dit in die hemel gaan wees nie. Die Bybel sê dit is asemrowend mooi en ideaal. Daar is nie stryd, hartseer of teleurstelling nie. Armoede en voedselnood bestaan nie. Niemand is of word ooit siek nie en alle mense kom met mekaar klaar. Die Here het nie ŉ probleem daarmee dat ons nie haastig is om hemel toe te gaan nie. Hy verstaan dat die gedagte vreemd en buite ons verwysingsraamwerk is. Hy berei ons voor vir die oorgang sodat wanneer dit wel plaasvind ons daarvoor gereed is. Intussen wil die Here dat ons produktief besig sal wees. Ons taak bestaan daarin om ander mense ook uit te nooi om die reis na die hemel te onderneem en dit hul bestemming te maak. Ongelukkig het die ander mense geen idee hoe dit daar gaan wees nie. Hulle kan hulle ŉ toestand van totale geluksaligheid glad nie voorstel nie. Daarom roep die Here sy kinders om sommige van die hemelse werklikhede deur hul lewe en optrede te demonstreer. So bv. is daar nie siekte in die hemel nie en roep God sy kinders om vir siek mense te vertroos, te versorg en te bid. Daar is nie honger in die hemel nie en gevolglik roep die Here sy kinders om die mense wat nie kos het nie iets te gee om te eet. Dit geld vir alle vorme van nood op aarde. Op die manier begin ander mense ŉ idee vorm waarvan die Bybel en God praat wanneer dit na die hemel verwys.